Hussein Ali blev udsat for et gaderøveri af seks unge mænd på Høje Taastrup station for halvandet år siden. Sagen har endnu ikke været for en dommer, og Hussein Ali har mødt gerningsmændene flere gange

Den 29. marts 2013 var 16-årige Hussein Ali som så mange gange før på vej ind på Høje Taastrup Station for at tage toget mod Købehavn. Men denne dag kom han aldrig med toget. Uden for stationen og væk fra overvågningskameraernes vinkel mødte han en gruppe på fire unge mænd. Ifølge Hussein Ali skubbede den ene af de unge mænd til Hussein Ali, der faldt ned på jorden. Herefter rodede en anden af de seks unge mænd hans lommer igennem og stjal hans nye IPhone.

- Og jeg ligger bare og lukker øjnene, for jeg vidste ikke, hvad der skulle ske. Og den følelse var den værste, jeg nogensinde har prøvet. Jeg vidste ikke, hvad der skulle ske, siger Hussein, der i dag stadig bliver ked af det af at tænke på røveriet.

Gaderøveriet tog ifølge Hussein Ali omkring et halvt minut, og drengene stak af i hver deres retning.

- Det var bare følelsen af afmagt og følelsen af at blive trampet på og ja, det var bare virkelig forfærdeligt, fortæller Hussein Ali, der efter at have talt med sine forældre valgte at anmelde gaderøveriet.

De seks unge mænd stjal Hussein Alis iPhone og med den alle de Husseins private billeder, som lå gemt på telefonen. I dag er det noget af det, der ærgrer Hussein Ali mest.

Kender gerningsmændene

Det er nu 20 måneder siden, gaderøveriet skete. Men sagen har endnu ikke været for en dommer. Hussein Ali ved, hvem de fleste af gaderøverne er, fordi de har fælles bekendte. Det tog ham derfor ikke lang tid at finde frem til dem på Facebook efter gaderøveriet, og han har videregivet oplysningerne til politiet.

Men de unge gaderøvere er ifølge Hussein Ali stadig på fri fod, og det betyder, at han flere gange har mødt enkelte af dem.

- De gange, jeg har set dem på gaden, har de altid virket truende eller givet mig pistoltegn, siger han og fortæller, at den ene af drengene har truet ham og hans far, da de en dag var ude at handle.

Mødet

Flere af de unge mænd holder fortsat til på Høje Taastrup station og den dag, TV 2’s kriminalmagasin Station 2 mødte Hussein Ali for at interviewe ham om hans oplevelser vedrørende gaderøveriet, var ingen undtagelse

- Hvad laver I? Spurgte den ene af de unge mænd Hussein Ali og Station 2’s journalist.

Den unge mand, der ifølge Hussein Ali er ven med en af de unge mænd, der begik gaderøveriet mod han sidste år, satte sig ved siden af Hussein Ali. Her begyndte han at udspørge ham om, hvad der foregår. Først efter Station 2’s journalist flere gange har bedt gruppen om at lade dem arbejde i fred, forlader mændene stationslokalet. De når dog at råbe af TV 2’s fotograf, at han ikke skal filme dem.

Tilbage sidder en rystet Hussein Ali:

- Det er forfærdeligt. De er jo på fri fod og kan gå rundt i fred, men det kan jeg ikke. De går bare rundt her, og de laver så meget støj, og politiet har jo ikke gjort noget, siger han, mens han viser, hvor meget hans hænder ryster.

Føles som om gerningsmændene har vundet

Hussein Ali håber, at sagen snart kommer for en dommer, for lige nu føler han, at gaderøverne har magten, mens han er utryg hver dag;

- Jeg føler det som om, de har vundet hele sagen, selvom jeg har meldt dem, og de kan blive straffet for det, så føler jeg det som om, de har vundet over mig lige nu, siger han.

Høje Taastrup station kan Hussein Ali nemlig ikke undgå, fordi han tager toget til skole alle hverdage. Så indtil sagen en dag kommer for en dommer, kører Hussein Alis far Hussein til Høje Taastrup station, så ofte det kan lade sig gøre.

Du kan høre hele Hussein Alis historie i torsdagens udsendelse af Station 2 kl. 20.50 på TV 2. Her har programmet blandt andet har fokus på gaderøverier og møder en af de gerningsmænd, der står bag den type forbrydelser.

Du kan se Station 2 på TV 2 Play

Hvis du ikke allerede er tilmeldt TV 2 PLAY, kan du gratis oprette dig som bruger på www.tv2play.dk. Første måned er gratis.